Decleraziuns d ' amur

(lr)

La “PETNERA” è ina da las bellas publicaziuns ch'jau hai tegnì en maun ils davos onns, in cudesch bibliofil illustrà en colur e scrit en puter e tudestg. EI preschenta sper la petnera, in object cultural probablamain tipic engiadinais, la “chanzun da las chanzuns da Salomon”. La “petnera” è in ornament da paraid, ina taila retgamada preziusamain che pendeva ina giada en bleras stivas engiadinaisas, ma ch'ins chatta oz quasi be pli en ils museums. La taila ha ina dimensiun da 90 cm lunghezza e 30 cm ladezza ed ha per ordinari quatter tastgettas che vegnivan - quai lascha il num supponer - duvradas per deponer ils petgens u autras chaussas.
Ma tge ha la petnera da far cun la “chanzun da las chanzuns”, il text il pli litterar dal Vegl Testament ed in dals pli famus da la litteratura mundiala insumma? Omadus èn decleraziuns d'amur da gronda intensitad. La chanzun dechanta en pleds il desideri per il charezzà resp. la charezzada. Ils motivs retgamads en la petnera expriman mintgin cun lur agens simbols sentiments, speranzas, siemis d'ina spusa che spetgava cun malpazienza da pudair viver ensemen cun ses amà.
La petnera preschentada en il cudesch menziunà en pled e maletg ha ina qualitad tut speziala. Ella deriva da l'Engiadin’Ota e datescha, sco las bleras petneras, dal 18avel tschientaner. La taila è da glin criv e nair, l'ornamentica fitg fina e spessa e retgamada cun fil da saida, d'aur e d'argient. Mintga flur, mintga figura è in messadi al spus. In bun agid per decodar la simbolica dat Bettina von Meyenburg-Campell che declera en in text curt, ma fitg instructiv, l'impurtanza istorica da la petnera.
L'ornamentica da la petnera mussa er, quant fitg che la cultura engiadinaisa è vegnida enritgida da la cultura d'auters pajais, en quest cas cun motivs da l'Italia dal nord, ma er da l’Ollanda. In exempel: Tulipanas, en questa regiun muntagnarda ina raritad, expriman il char e prezius. Ina preziusadad è er il cudesch “PETNERA”. La versiun tudestga da la “chanzun da las chanzuns” han procurà Alice Gertrud e Hans Rudolf Bosch-Gwalter che segnan er sco editurs.
La translaziun en puter è da Gion Gaudenz. Tgi che ha plaschair d'ediziuns bibliofilas e da la cultura da retgamar vegn ad appreziar questa publicaziun. Il cudesch “PETNERA” è ina ediziun communabla da la Engadin Press SA, Samedan, e dal Kranich-Verlag Zollikon. Ins po la retrair da mintga libraria.